Megan Raaths se pa wéér borgtog geweierMegan Raaths (Foto: skermgreep) Abrie Raaths, die man wat ’n lewenslange vonnis uitdien vir die verkragting van sy dogter, is vandeesweek wéér borgtog in die Pretoriase hooggeregshof geweier. Sy dogter Megan, nou 22, ontken dat die verkragting ooit plaasgevind het en sê sy is deur ŉ maatskaplike werker “afgerig” om te sê haar pa het haar verkrag. Raaths se borgtogaansoek hangende die uitkoms van ŉ aansoek om spesiale verlof tot appèl by die Appèlhof meer as twee jaar gelede, is toe óók van die hand gewys. Raaths is in 2012 tronk toe gestuur vir die verkragting van sy dogter Megan toe sy nege jaar oud was. ’n Volwasse Megan ontken egter nou dat sy as kind ooit deur haar pa verkrag is en veg verbete dat hy vrygespreek word. Pa en dogter het hulle vroeër vanjaar tot die Konstitusionele Hof gewend in ŉ poging om sy skuldigbevinding tersyde te stel. Raaths het in die lig van dié aansoek en op grond van nuwe feite weer aansoek gedoen om op borgtog vrygelaat te word, hangende die Konstitusionele Hof se bevinding. Joshua Lazarus, Raaths se regsverteenwoordiger, het in die jongste borgtogaansoek aangevoer dat die gronde van sy kliënt se saak voor die Konstitusionele Hof wesenlik verskil van die gronde waarop hy in 2020 aansoek om verlof tot appèl gedoen het. Lazarus het voorts aangevoer dat die heroorweging van borgtog geregverdig is weens die feit dat Megan nou deel vorm van haar pa se aansoek by die Konstitusionele Hof. Dít terwyl sy kliënt se eksvrou, Zwanet Kuhn, intussen haar getuienis teruggetrek het en nou ook ontken dat haar gewese man hul dogter verkrag het. Maroela Media het vroeër berig Kuhn beweer sy is gedreig dat Megan van haar weggeneem sou word indien sy nie vir die hof sê dat haar man haar dogter verkrag het nie. Regter Elmarie van der Schyff en regter CJ van der Westhuizen het egter nou bevind dat Kuhn se ommeswaai “verdag” is en geen gewig dra nie, aangesien die hof tot haar hulp sou kom sou sy die hof in kennis stel dat sy gedreig word. Die regters het ook eindelik bevind dat Kuhn se ommeswaai inderwaarheid die enigste nuwe feit is in die aansoek is. Die aansoek is gevolglik Dinsdag geweier. Lees Maroela Media se vorigte berigte oor die saak hier.